b'\n_START_ARTICLE_\nFesta de Sant Martiri\xc3\xa0\n_START_SECTION_\nDissabte\n_START_PARAGRAPH_\nEls actes comencen el dissabte al migdia amb una ballada popular de sardanes. A la tarda t\xc3\xa9 lloc la Compet\xc3\xa8ncia d\'orquestres al Pavell\xc3\xb3 de la Draga. Hi participen dues orquestres de m\xc3\xbasica de ball que toquen, al mateix escenari i consecutivament, una pe\xc3\xa7a del mateix estil cada una. Es tracta d\'un acte no competitiu en qu\xc3\xa8 el nombr\xc3\xb3s p\xc3\xbablic assistent escolta les peces c\xc3\xb2modament assegut. \xc3\x89s un extraordinari concert de festa major, amb la interpretaci\xc3\xb3 de peces de can\xc3\xa7\xc3\xb3 catalana, sarsueles, m\xc3\xbasica de pel\xc2\xb7l\xc3\xadcules, sardanes cantades, vals, jotes, etc. La mateixa tarda del dissabte, a la Pla\xc3\xa7a Major, hi t\xc3\xa9 lloc la Compet\xc3\xa8ncia de cobles joves. La pla\xc3\xa7a quadrada acull quatre cobles, una a cada cantonada, que van fer rondes interpretant una pe\xc3\xa7a cada una. Aquest acte no \xc3\xa9s competitiu i s\'hi ballen sardanes de forma lliure.\n_START_SECTION_\nDiumenge\n_START_PARAGRAPH_\nDiumenge al mat\xc3\xad, a la pla\xc3\xa7a major, se celebra el Concurs de colles sardanistes, que puntua pel Campionat de Catalunya i considerat un dels m\xc3\xa9s importants del pa\xc3\xads. Diumenge a la tarda, a la pla\xc3\xa7a major, hi t\xc3\xa9 lloc la Compet\xc3\xa8ncia de cobles grans, on cada una de les cobles interpreta una sardana correlativament i despr\xc3\xa9s de cada una de les rondes el p\xc3\xbablic vota la que m\xc3\xa9s li ha agradat. A la tarda t\xc3\xa9 lloc una audici\xc3\xb3 lliure i gratu\xc3\xafta de sardanes a la pla\xc3\xa7a major. Al voltant de les 8 de la tarda, es balla la "Sardana estereof\xc3\xb2nica". Els llums de pla\xc3\xa7a s\'apaguen, i el director d\'una de les cobles es posa al mig de la pla\xc3\xa7a i dirigeix la interpretaci\xc3\xb3 conjunta d\'una sardana sencera. Cada cobla toca una tirada sense aturar-se i l\'\xc3\xbaltima tirada \xc3\xa9s interpretada per tots els m\xc3\xbasics a la vegada. Els participants ballen aquesta sardana amb bengales enceses a la m\xc3\xa0.\n_START_SECTION_\nDilluns\n_START_PARAGRAPH_\nEl dilluns al migdia, al Pavell\xc3\xb3 de la Draga, se celebra la Festa de la m\xc3\xbasica per a cobla, que consisteix en un concert conjunt de tres cobles de primer nivell del pa\xc3\xads. L\'acte \xc3\xa9s de pagament i la gent hi acudeix vestida de gala. S\'hi interpreten sardanes i altres peces per a cobla de forma alternativa i tamb\xc3\xa9 conjunta. A la mitja part del concert, s\'interpreta l\'obra premiada en el Certamen de Composici\xc3\xb3 per a Cobla Ceret-Banyoles, un concurs bianual de composici\xc3\xb3 que t\xc3\xa9 lloc una edici\xc3\xb3 a Ceret i l\'altre a Banyoles. A la tarda, despr\xc3\xa9s de la darrera ballada de sardanes, es tanca la festa amb la sardana Festa Major de Sant Martiri\xc3\xa0 de Conrad Sal\xc3\xb3 i Ramell.'